Virallinen lehti nro C 082 , 17/03/1998 s. 0002



KIRJALLINEN KYSYMYS E-0191/97 neuvostolle esittäjä(t): Nikitas Kaklamanis (UPE) (6. helmikuuta 1997) Aihe: Espanjankielisten hakijoiden suosituimmuuskohtelu kilpailun julistamisessa Huhtikuun 1996 ja saman vuoden marraskuun lopun välillä ministerineuvoston pääsihteeristö julisti kaksi kilpailua sihteerien työhön ottamiseksi. Euroopan yhteisöjen virallisessa lehdessä N:o C110 A, 16.4.1996, julkaistiin kilpailukutsu avoimeen kilpailuun n:o C/374 espanjankielisille sihteereille. Virallisessa lehdessä C 332 A, 7.11.1996 julkaistiin kilpailukutsu avoimeen kilpailuun n:o C/370 sihteereille, jotka puhuvat portugalin kieltä. Virallisessa lehdessä C 357 A, 26.11.1996, julkaistiin kilpailukutsu avoimeen kilpailuun kreikankielisille sihteereille. Kilpailun numero oli EURO/C/120, joka viittaa siihen, että soveltuvien hakijoiden lista laaditaan kaikkia Euroopan unionin toimielimiä varten. Jos tarkastellaan hakijoille asetettua ikärajaa kussakin näistä edellä mainituista kilpailuista, havaitaan, että sekä portugalinkielisille hakijoille tarkoitetussa kilpailussa (C/370) että kreikankielisille hakijoille tarkoitetussa kilpailussa (EURO/C/120) ikärajaksi oli määrätty 36 vuotta, mikä raja on tavanomainen tämänkaltaisissa kilpailuissa. Kilpailuun, joka koskee espanjankielisten sihteerien työhön ottamista, hyväksyttiin alle 50 vuoden ikäiset hakijat. Tämä päätös on skandaalimainen ja espanjankielisiä hakijoita suosiva sekä vastoin tähänastista käytäntöä. Kysyisin neuvostolta: Mitkä syyt johtivat siihen, että se julkaisi tällaisen kilpailukutsun ja erityisesti espanjankielisille hakijoille? Aikooko se julkistaa uudet kutsut näihin kilpailuihin; kutsut, joiden ehdot ovat samat kaikille EU:n kansalaisille? Vastaus (16. lokakuuta 1997) Arvoisan parlamentinjäsenen huomio kiinnitetään ensin kilpailumenettelyä koskevaan henkilöstösääntöjen liitteeseen III, jossa selvästi jätetään nimitysvallan käyttäjän harkinnan varaan kaikki rekrytoitavien virkamiesten ikään liittyvät kysymykset, sekä klassiseen oikeuskäytäntöön, jonka mukaan ¨Nimitysvallan käyttäjällä on laaja harkintavalta kilpailuehtojen asettamisessa¨ ((Vrt. asia T-158, VAN HECKEN v. Sosiaali- ja talouskomitea, tuomio 28.11.91 Kok. II-1354, 24 kohta. )). Näin ollen arvoisan parlamentinjäsenen kysymyksessään tarkoittamassa kilpailussa espanjankielisten sihteerien työhönottammiseksi nimitysvallan käyttäjä asiassa toimivaltaisia hallinnon ja henkilöstön yhteiselimiä kuultuaan katsoi soveliaaksi määrätä 50 vuoden ikärajan. Neuvosto ilmoittaa, että budjettivallan pyynnöstä ja erityisesti toimielinten välisten keskustelujen (1995) seurauksena ¨hallinnollisten menojen järkeistämistä¨ käsittelevä työryhmä laati raportin, jossa suositeltiin kilpailujen järjestämistä toimielinten väliseltä pohjalta. Tämän suosituksen mukaisesti neuvoston pääsihteeristö samoin kuin muut toimielimet ovat panneet täytäntöön määräyksiä kilpailujen yhteisestä järjestämisestä ja kilpailuihin osallistumisen yhdenmukaistamisesta. Yksi näistä toimista oli 35 vuoden ikärajan määrääminen perusasteisia virkoja (D4, D3, C5, B5, A8 ja A7) koskevissa kilpailuissa. Keskitason virkoihin (D1, C3, C1, B3, B1 ja A5) pääsylle on asetettu yleinen 50 vuoden ikäraja. Jokainen toimielin voi kuitenkin poikkeuksellisesti sovitella ikärajaa työhönottoon liittyviin erityistarpeisiin vastaamiseksi tai työmarkkinoiden huomioonottamiseksi tietyillä toiminta-alueilla.